LT Europos Sąjungos oficialusis leidinys C 271/20

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 271/11

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„FASOLA KORCZYŃSKA“

EB Nr.: PL-PGI-0005-0613-07.06.2007

SGN ( X ) SKVN ( )

1. Pavadinimas:

Fasola korczyńska

2. Valstybė narė arba trečioji šalis:

Lenkija

3. Žemės ūkio produkto arba maisto produkto aprašymas:

3.1. Produkto rūšis (pagal II priedą):

1.6 klasė. Vaisiai, daržovės ir grūdai, švieži arba perdirbti.

3.2. Produkto, kuriam taikomas 1 punkte nurodytas pavadinimas, aprašymas:

Fasola korczyńska pavadinimu gali būti parduodamos tik vietinėms žemaūgių ankštinių pupelių populiacijoms, kurios žinomos Jaś Karłowy (liet. raudonžiedė pupelė, lot. Phaseolus coccineus) pavadinimu, priskiriamų daugiažiedžių pupelių džiovintos sėklos, skirtos žmonėms vartoti.

Fiziniai požymiai

— sveikoms sėkloms būdinga balta spalva,

— sėklos didelės arba labai didelės, bent 18 mm ilgio ir bent 10 mm pločio; 100 g pupelių kiekį sudaro 60–90 sėklų,

— sėklų odelė itin plona,

— natūralus ir tik šioms sėkloms būdingas kvapas be jokio pelėsių, kartumo arba kitokio pašalinio kvapo,

— sėklos turi būti švarios, nesuskilusios, sveikos, prinokusios, taisyklingos formos, švariai išdžiovintos, nesusiraukšlėjusios, be vabzdžių išgraužtų skylučių, be pavojingų ligų; veikiamos temperatūros neturi nei gesti, nei dygti.

Cheminiai požymiai

— drėgmė sudaro ne daugiau kaip 18 %,

— baltymai sudaro ne mažiau kaip 22 %.

Jusliniai ir kulinariniai požymiai

— itin subtilus, švelnus skonis be jokio kartumo,

— virimo trukmė ne daugiau kaip 40 minučių,

— verdant sėklos išlieka sveikos ir netampa miltingos.

Pakuojant pupelėms taikomi šie privalomi reikalavimai

a) suskilusių pupelių (po pusę sėklos) ne daugiau kaip 0,1 %;

b) susiraukšlėjusių pupelių ne daugiau kaip 0,1 %;

c) pašalinių medžiagų ne daugiau kaip 0,05 % (žemių ne daugiau kaip 0,02 %);

d) sugedusių arba apipelėjusių pupelių ne daugiau kaip 0,2 %;

e) netolygios spalvos pupelių ne daugiau kaip 0,6 %.

Tačiau šių reikalavimų neatitinkančių pupelių negali būti daugiau nei 1,05 % svorio.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi fasola korczyńska pupelių gamybos veiksmai turi būti atliekami 4 punkte nurodytoje geografinėje vietovėje. Augalai turi būti auginami I, II arba III klasės šarminiame dirvožemyje, kuris yra tinkamos rūšies kviečiams ir runkeliams auginti. Jame prieš tai negali būti auginti ankštinių šeimos Papilionaceae augalai ir žolės. Atstumas tarp augalų turėtų būti ne mažesnis kaip 25 cm, o tarp eilių – ne mažesnis kaip 55 cm. Gali būti naudojami tik Instytut Ochrony Roślin (Augalų apsaugos instituto) patvirtinti cheminiai produktai. Pupelių derlius imamas nupjaunant visą augalą. Nupjauti augalai turi būti džiovinami ant medinių rėmų – kiaurai išpjaustytų medinių konstrukcijų, gaminamų nurodytoje geografinėje vietovėje. Pupelės turi būti džiovinamos natūraliai, gerai vėdinamoje vietoje gryname ore. Džiovinimo trukmė priklauso nuo vyraujančių oro sąlygų, o aižymo datą vietos augintojai parenka remdamiesi savo įgūdžiais ir patirtimi. Pupelės iš sudžiovintų ankščių aižomos naudojant tam skirtą įrangą su specialiu apvalių akių rėčiu. Išaižytos pupelės turi būti perrenkamos pašalinant pažeistas arba netaisyklingos formos pupeles. Pupelės perrenkamos rankomis. Iš vieno hektaro kultūros galima pririnkti ne daugiau kaip dvi tonas pupelių. Perrinktos pupelės gali būti toliau džiovinamos. Jos turi būti laikomos švariose, sausose, gerai vėdinamose vietose, kuriose nėra kenkėjų ir pašalinių kvapų.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Fasola korczyńska pupelės gali būti gaminamos šiose Švento Kryžiaus (Świętokrzyskie) vaivadijos savivaldybėse: Naujojo Korčyno (Nowy Korczyn), Vislicos (Wiślica), Soleco Zdrujaus (Solec Zdrój) ir Pacanuvo (Pacanów) savivaldybėse (kurios yra Busko (Busko) apskrityje) bei Opatoveco (Opatowiec) savivaldybėje (kuri yra Kazimiero (Kazimierz) apskrityje).

5. Ryšys su geografine vietove:

5.1. Geografinės vietovės ypatumai:

Vietovė, kurioje auginamos fasola korczyńska pupelės, yra pietinė Nidos upės baseino dalis ir Vyslos upės žemupys. Ji tęsiasi palei Nidos slėnį, jos pietinėje dalyje Nida įteka į Vyslą.

Vietovė išsidėsčiusi didelėje įdauboje tarp Krokuvos-Čenstakavos ir Kelcų-Sandomiero aukštumų. Šios aukštumos sudaro vietovę saugančią natūralią užtvarą, todėl klimato sąlygos čia švelnesnės, nei kaimyninėse vietovėse. Nurodytos vietovės santykinis aukštis įvairiuose taškuose gali skirtis daugiau kaip 50 m. Šių žemių padėtis smarkiai įtakoja vėjo stiprumą vietovėje (jis labai nedidelis, mažesnis nei 5 m per sekundę). Stiprus vėjas (stipresnis nei 10 m per sekundę) pasitaiko labai retai, dažniausiai žiemą. Saulė šioje vietovėje šviečia vidutiniškai apie 6 valandas per dieną – daugiau nei daugelyje kitų Švento Kryžiaus vaivadijos vietovių. Kiti šios vietovės ypatumai – gerai išplėtotas drėkinimo ir drenažo tinklas, kuriam naudojamos Vyslos ir Nidos upės, ir aukštai esantis požeminis vanduo. Santykinio oro drėgnio metinis vidurkis čia yra apie 79 %. Vietovė pasižymi santykinai nedideliu kritulių kiekiu ir tuo smarkiai skiriasi nuo gretimų vietovių. Bendras metinis kritulių kiekis čia yra mažesnis nei 550 mm, o dirvožemio pH vertė svyruoja nuo 6,0 iki 6,8. Vegetacijos laikotarpis – apie 214 dienų.

5.2. Produkto ypatumai:

Fasola korczyńska pupelių sėklos išsiskiria plona odele ir didele kulinarine verte (santykinai trumpa virimo trukmė, minkšta konsistencija be miltingumo prieskonio) ir jutiminėmis savybėmis (pastebimai saldus skonis).

5.3. Priežastinis geografinės vietovės ir produkto kokybės ar požymių ryšys (taikoma SKVN) arba geografinės vietovės ir kurios nors produkto savybės, gero vardo ar kito požymio ryšys (taikoma SGN):

Fasola korczyńska pupelių išskirtinumą lemia 4 punkte nurodytos geografinės vietovės ypatumai ir geras produkto vardas. 5.1 punkte aprašyti gamtos ypatumai, ypač švelnus vėjas, saulės gausa, santykinai nedidelis kritulių kiekis ir beveik neutralus dirvožemio pH, sudaro palankias sąlygas pupelėms auginti. Gamtos sąlygas papildžius žmogaus įgūdžiais, panaudojamais džiovinant ankštis ant rėmų ir parenkant tinkamiausią aižymo datą, gaunamas galutinis produktas, kurio ypatumai aprašyti 5.2 punkte. Vietos augintojų patirtis, ypač džiovinant augalus gryname ore ir ruošiant specialios konstrukcijos rėmus arba tam skirtus stovus, ant kurių pakabintos džiūstančios pupelės labai gerai vėdinamos, drauge su džiovinimo laikotarpiu vyraujančiomis klimato sąlygomis (pirmiausia daug saulės šviesos, nedideliu kritulių kiekiu ir palankiu vėju) turi lemiamo poveikio nepriekaištingai galutinio produkto kokybei ir ypač padeda užtikrinti, kad fasola korczyńska pupelių odelė būtų plona.

Aukštesnė nei kitų pupelių fasola korczyńska kokybė patvirtinta atliekant jutiminių savybių tyrimą, kuris įrodo šių pupelių skonio ir kvapo, struktūros ir konsistencijos pranašumą, taip pat, palyginti su pupelėmis iš kitų geografinių vietovių, santykinai trumpą virimo trukmę. Be to, nurodytoje geografinėje vietovėje augintojai įgijo specialių įgūdžių: pvz., buvo pritaikyti specialūs auginimo (kaip antai sėja prieš gegužės 8 d.) arba paties produkto paruošimo (specialūs stovai augalams džiovinti) metodai.

Vietovė pasižymi labai ilgomis fasola korczyńska pupelių auginimo tradicijomis. Pupelių gamyba Naujajame Korčyne ir aplink jį išplėtota, kai šeštojo dešimtmečio pabaigoje ėmė tvinti Nidos upė. Potvyniai sunaikino kitas tuo metu ten augintas kultūras. Užliejamose vietovėse pradėtos auginti pupelės. Populiariausia šioje vietovėje buvo Jaś Karłowy raudonžiedžių ankštinių pupelių veislė. Sąlygos šios veislės pupelėms auginti buvo itin palankios, todėl išaugo tokios kokybiškos pirmiau aprašytomis savybėmis pasižyminčios pupelės, kad jas imta vadinti fasola korczyńska. Ši geografinė nuoroda buvo naudojama aprašytosioms pupelių savybėms pažymėti ir pabrėžti. Ši kultūra vis dar daugiausiai auginama šioje vietovėje. 1999 m. visoje Lenkijoje auginta apytikriai 2 500 hektarų vietinių Jaś Karłowy populiacijų pupelių, iš kurių net 2 375 hektarai, t. y. 95 % viso ploto, buvo 4 punkte nurodytoje vietovėje.

Esama ir nemažai dokumentų iš 7-ojo ir 8-ojo dešimtmečių apie fasola korczyńska pupeles. Jie liudija apie pupelių auginimo tradicijas šioje vietovėje ir atskleidžia šios veislės pupelių pardavimo, jų auginimo finansavimo bei derliaus draudimo principus. Tie dokumentai patvirtina, kad šioje vietovėje pupelių auginimo veikla buvo gerai organizuota ir išplėtota.

Apie gerą fasola korczyńska pupelių vardą daug pasako ir tai, kad jos sėkmingai parduodamos ir už Lenkijos ribų. Vienos didžiausių nurodytoje vietovėje išaugintomis fasola korczyńska pupelėmis prekiaujančių įmonių eksportas 1994–2006 m. buvo 250–500 tonų per metus. Taip pat reikėtų pabrėžti, kad fasola korczyńska pupelių kainos vidutiniškai 30 % didesnės nei tos pačios veislės pupelių, išaugintų ne 4 punkte nurodytoje vietovėje.

Gerą fasola korczyńska vardą ir jo svarbą vietos bendruomenei patvirtina ir daugybė straipsnių spaudoje, pvz., Najlepszy świętokrzyski produkt regionalny, Potem ćmaga ir Mamy patent na fasolę savaitraštyje Tygodnik Ponidzia arba Polskie smaki na Praskiej Giełdzie po raz trzeci dvisavaitiniame laikraštyje Agro Serwis 2007 m. Fasola korczyńska pavadinimas minimas ir 1991 m. sausį vaikų vaidintoje pjesėje Szopki po Parchocku.

Aukšta fasola korczyńska pupelių kokybė, švelnus skonis ir labai geros augimo sąlygos lėmė jų didėjantį populiarumą. Šio produkto populiarumą ir gerą vardą patvirtina ir jam suteikti apdovanojimai, kaip antai 2004 m. nacionaliniame Lenkijos konkurse Nasze Kulinarne Dziedzictwo laimėtas pagrindinis Perła apdovanojimas.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.minrol.gov.pl/DesktopDefault.aspx?TabOrgId=1620&LangId=0